घने जंगलों और क्रिकेट के बहुरूपिया खेल की भाषा के गहन जानकार रामचंद्र गुहा पिछले कुछ बरस में सामाजिक-राजनीतिक विषयों के भी ऐसे हस्ताक्षर बन गए हैं कि कइयों के लिए उनका कहा पत्थर की लकीर है। उनकी क़िस्सागोई-शैली पर रीझे बैठे लोगों की कोई कमी नहीं है। गुहा ने अपनी ताज़ा क़िताब ‘डेमोक्रेट्स एंड डिसेंटर्स’ में कम-से-कम अगले दो दशक तक कांग्रेस की पुनर्वापसी की संभावनाओं पर पूर्ण विराम लगाया है और भारतीय जनता पार्टी को राष्ट्रीय भाग्य-विधाता घोषित कर दिया है। गुहा ने अंग्रेज़ी के एक अख़बार को दिए इंटरव्यू में राहुल गांधी को यह सलाह भी दे डाली है कि वे राजनीति से संन्यास ले लें, विवाह कर लें और अपना परिवार पालें।